b'\n_START_ARTICLE_\nMenneskehedens vugge\n_START_SECTION_\nFundenes histore\n_START_PARAGRAPH_\nRobert Broom fandt i 1935 det f\xc3\xb8rste abemenneske-fossil ved Sterkfontein og begyndte systematiske udgravninger. I 1938 fandt den unge skoleelev Gert Terrblanche fragmenter af et kranium, og viste det til Raymond Dart. Fragmenterne blev senere identificeret som Paranthropus robustus. Samme \xc3\xa5r, i 1938, blev der ogs\xc3\xa5 fundet en tand af et abemenneske i Coppers Cave mellem Kromdraai og Sterkfontein. I 1948 identificerede Broom de f\xc3\xb8rste hominide fragmenter fra Swartkrans. I 1954 begyndte Charles Kimberlin Brain sit arbejde i omr\xc3\xa5det, et arbejde, som skulle str\xc3\xa6kke sig over mere end tredive \xc3\xa5r og omfatte det n\xc3\xa6st st\xc3\xb8rste fund af hominidfragmenter. Den \xc3\xa6ldste kendte brug af ild \xe2\x80\x93 i kontrollerede former \xe2\x80\x93 blev ogs\xc3\xa5 opdaget her, og dateret som 1 million \xc3\xa5r gamle._NEWLINE_Phillip V. Tobias begyndte sine udgravninger i Sterkfontein i 1966, og arbejdet p\xc3\xa5g\xc3\xa5r stadig. I 1991 opdagede Lee Berger, for f\xc3\xb8rste gang i 48 \xc3\xa5r, et nyt fundsted \xe2\x80\x93 ved Gladysvale. Andre Keyser fandt fossiler ved Drimolen i 1994, og i 1997 fandt Kevin Kuykendall og Colin Menter fra University of Witwatersrand to fossile t\xc3\xa6nder ved Gondolin. Samme \xc3\xa5r fandt Ronald J. Clarke et n\xc3\xa6sten komplet skelet af en Australopithecus kaldt Little Foot. Fundet blev f\xc3\xb8rst dateret som 3,3 mill \xc3\xa5r gammelt, men er senere justeret til 2,5 mill \xc3\xa5r gammelt. I 2001 fandt Steve Churchill og Lee Berger efterladenskaber efter tidlige moderne mennesker ved Plovers Lake.\n_START_SECTION_\nGrotterne\n_START_PARAGRAPH_\nI alt er der gjort fund af fossiler i mere end 30 grotter i omr\xc3\xa5det._NEWLINE_Hominidae er fundet i dolomittiske huler, og fossilerne er indkapslet i en blanding af kalksten og andre sedimenter. Det er sandsynligt, at hominidae har levet over store dele af Afrika, men fossilerne er kun fundet p\xc3\xa5 steder hvor bevaringsvilk\xc3\xa5rene har v\xc3\xa6ret gunstige._NEWLINE_I december 2005 blev der \xc3\xa5bnet et informationscenter i Maropeng.'